കേന്ദ്രസര്ക്കാര് ഓഫിസുകളില് നവം. എട്ടുമുതല് വീണ്ടും ബയോമെട്രിക് പഞ്ചിങ് സംവിധാനം ന്യൂഡല്ഹി: കോവിഡ് 19 വ്യാപനം കുറഞ്ഞ സാഹചര്യത്തില് ജീവനക്കാരുടെ ഹാജര് രേഖപ്പെടുത്താന് ബയോമെട്രിക് പഞ്ചിങ് സംവിധാനം തിരികെ കൊണ്ടുവരാനൊരുങ്ങി കേന്ദ്രസര്ക്കാര്. നവംബര് എട്ടുമുതല് വീണ്ടും ബയോമെട്രിക് പഞ്ചിങ് ഏര്പ്പെടുത്തും.2020ല് കോവിഡ് വ്യാപനം രൂക്ഷമായ സാഹചര്യത്തില് വിരലടയാളം പതിച്ച് ഹാജര് രേഖപ്പെടുത്തുന്ന ബയോമെട്രിക് പഞ്ചിങ് സംവിധാനം ഒഴിവാക്കിയിരുന്നു. കോവിഡ് മുന് കരുതലുകളുടെ ഭാഗമായായിരുന്നു തീരുമാനം. രജിസ്റ്ററില് ഹാജര് രേഖപ്പെടുത്താനായിരുന്നു ജീവനക്കാര്ക്ക് നല്കിയ നിര്ദേശം. എല്ലാ ജീവനക്കാര്ക്കും ബയോമെട്രിക് പഞ്ചിങ് സംവിധാനം തിരികെ കൊണ്ടുവരുമെന്ന് കേന്ദ്ര പേഴ്സനല് മന്ത്രാലയം അറിയിച്ചു. അടുത്ത തിങ്കളാഴ്ച മുതല് സംവിധാനം നിലവില് വരുമെന്നും അറിയിച്ചു.ബയോമെട്രിക് പഞ്ചിങ് സംവിധാനം പുനഃസ്ഥാപിച്ചാലും ഹാജര് രേഖപ്പെടുത്തുന്നതിന് മുമ്ബും ശേഷവും ജീവനക്കാര് കൈകള് സാനിറ്റൈസറുകള് ഉപയോഗിച്ച് വൃത്തിയാക്കുന്നുണ്ടെന്ന് അതത് വകുപ്പ് മേധാവികള് ഉറപ്പുവരുത്തണം. ഹാജര് രേഖപ്പെടുത്താന് എത്തുന്ന ജീവനക്കാര് തമ്മില് ആറടി അകലം പാലിക്കണം. തിരക്ക് ഒഴിവാക്കാന് ഒരു ബയോമെട്രിക് പഞ്ചിങ് മെഷീന് കൂടി സ്ഥാപിക്കാമെന്നും നിര്ദേശത്തില് പറയുന്നു. ജീവനക്കാര് മുഴുവന് സമയവും മാസ്ക് ധരിക്കണം. ഇടക്കിടെ ബയോമെട്രിക് പഞ്ചിങ് മെഷീന് വൃത്തിയാക്കണം. വായുകടക്കുന്ന പ്രദേശത്താകണം ബയോമെട്രിക് മെഷീനുകള് സ്ഥാപിക്കേണ്ടതെന്നും നിര്ദേശത്തിലുണ്ട്. കോവിഡിനെ തുടര്ന്ന് സര്ക്കാര് ഓഫിസുകളില് ഹാജര് നില കുറച്ചിരുന്നു. കോവിഡ് വ്യാപനം കുറഞ്ഞ സാഹചര്യത്തില് കേന്ദ്ര സര്ക്കാര് ഓഫിസുകളുടെ പ്രവര്ത്തനം സാധാരണ നിലയിലാക്കുന്ന പദ്ധതിയുടെ ഭാഗമായാണ് ബയോമെട്രിക് പഞ്ചിങ് സംവിധാനം പുനസ്ഥാപിക്കുന്നത്.